Gagnrýnin hugsun

Gagnrýnin hugsun er yfirveguð hugleiðing um hvort maður ætti að fallast á eða hafna fullyrðingu eða fresta dómi um hana og með hversu mikilli vissu maður ætti að fallast á hana eða hafna henni. Páll Skúlason skilgreinir gagnrýna hugsun svo: „Gagnrýnin er sú hugsun sem fellst ekki á neina skoðun eða fullyrðingu nema hún hafi fyrst rannsakað hvað í henni felst og fundið fullnægjandi rök fyrir henni“.Páll Skúlason (1987): 70. Gagnrýnin hugsun á jafnt við um skoðanamyndun og ákvarðanatöku. Hún tekur til greina vitnisburð, reynslu og rök og felur gjarnan í sér túlkun og mat á vitnisburði, rökum og upplýsingum og samhengi þeirra og mikilvægi, sem og mat á hvaða mælikvarði eða aðferðafræði er viðeigandi til að skera úr um málið. Gagnrýnin hugsun reiðir sig ekki einungis á rökfestu heldur einnig á nákvæmni, skýra hugsun og sanngirni eftir því sem á við.

Tengill
Vísindavefur - Hvað er gagnrýnin hugsun?

 Tilvísanir 

 Heimildir og ítarefni 
 Páll Skúlason, Pælingar (Reykjavík: ERGO, 1987).
 Róbert H. Haraldsson, „Gagnrýnin hugsun og veruleiki“ í Tveggja manna tal (Reykjavík: Hið íslenska bókmenntafélag, 2001). 


Flokkur:Heimspekileg hugtök